b'\n_START_ARTICLE_\nMirko Brumat\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini po\xc5\xa1tnega uradnika Petra in gospodinje Emilije Brumat rojene Goffo. Po kon\xc4\x8dani ljudski \xc5\xa1oli v rojstnem kraju je v Gorici obiskoval gimnazijo (1907-1915). Bogoslovje je obiskoval v Sti\xc4\x8dni (1915-1916) in Innsbrucku (1916-1921). Tu je 26. julija 1920 prejel ma\xc5\xa1ni\xc5\xa1ko posve\xc4\x8denje, januarja 1921 pa doktoriral iz bogoslovnih ved. Kot kaplan je slu\xc5\xbeboval v Solkanu (1921-1922) ter bil stolni vikar (1922-1935), stolni kanonik (1935-1945) in sholastik v Gorici (1945-1950)._NEWLINE_Brumat je v okviru gori\xc5\xa1ke \xc5\xa1kofije opravljal \xc5\xa1e druge slu\xc5\xbebe. Bil je suplent moralne teologije v velikem (1921-1922) in profesor sloven\xc5\xa1\xc4\x8dine v malem semeni\xc5\xa1\xc4\x8du, predsednik Dru\xc5\xbebe sv. Rafaela za slovenske izseljence, slovenski \xc5\xa1kofijski delegat za misijone, profesor petja v bogoslovju, notar cerkvenega sodi\xc5\xa1\xc4\x8da, voditelj gori\xc5\xa1ke Marijine dru\xc5\xbebe in \xc5\xa1kofijski voditelj vseh slovenskih Marijinih dru\xc5\xbeb (1935-1950). Zrasel je v vodilno osebnost slovenske duhov\xc5\xa1\xc4\x8dine na Gori\xc5\xa1kem. Bil je neustra\xc5\xa1en v obrambi narodnih pravic slovenske manj\xc5\xa1ine v dobi fa\xc5\xa1izma in nasprotnik komunizma._NEWLINE_Napisal je vzgojno mladinsko knjigo Kam? (Gorica 1923), \xc5\xa1marnice Na Sveto Goro! (Gorica 1924), Pota Marijina (Gorica 1925), \xc5\xa1marnice Mala Cvetka Marijina (Gorica 1929), \xc5\xbeivljenjepis Sv. Antona Padovanskega \xc4\x8cudodelnik (Gorica 1931), Molimo in trpimo za misijone (Gorica 1932). V verskih listih je objavil ve\xc4\x8d \xc4\x8dlankov in bil urednik mese\xc4\x8dnika Svetogorska Kraljica (1938-1939). Leta 1944 je za\xc4\x8del izdajati glasilo gori\xc5\xa1ke dekli\xc5\xa1ke Marijine dru\xc5\xbebe Vijolico. Urejal je tudi tednik Slovenski Primorec (1946-1948) ter bil od leta 1949 pa do smrti tudi urednik lista Katoli\xc5\xa1ki glas. Brumat se je posku\xc5\xa1al tudi kot nabo\xc5\xbeni pesnik in glasbenik. Vrsto pesmi je uglasbil in sam izdal zbirko 24 pesmi Brezmade\xc5\xbenemu srcu (Ljubljana 1944). Osnoval in vodil je tudi \xc5\xa1kofijski dobrodelni odbor za pomo\xc4\x8d slovenskim internirancem v Gonarsu in drugih tabori\xc5\xa1\xc4\x8dih. Bil pa je predvsem duhovnik, ki je iz du\xc5\xa1nopastirskih potreb pisal prozo in poezijo, komponiral, pridigal, in urejeval \xc4\x8dasopise.'